paragraph_text: Hrvatska policija i dalje je izlazila u ophodnje. Na hrvatskoj strani stvorilo se je povjerenje, pa su hrvatski policajci pošli ophoditi ne noseći pancirke, ne vjerujući da će se dogoditi išta loše. Tako su kobnog prijepodneva 11. kolovoza 1991. hrvatski policajci pošli u još jednu ophodnju. Nisu ni slutili da su im pobunjeni Srbi i aktivisti Srpske demokratske stranke na ulazu u selo postavili zasjedu. Prošli su Humljane i došli do ulaza u Pušinu, gdje su vidjeli našarana četiri ćirilična slova S. Netom što su se našalili da će im trebati putovnica, pobunjenici su zapucali su na njih. Brzometnom paljbom izrešetali su vozilo hrvatskih policajaca. Pogodili su ga s ukupno 61 metkom. Jedan od hrvatskih policajaca, Josip Jurković koji je vozio, nekako je ispao iz vozila, pribrao se, dohvatio pušku i uzvratio rafalima što je smelo napadače. U napadu su ubili policajca Stjepana Mlakara koji je odmah poginuo, a teško ranili Franju Sterlu (13 metaka) i lakše ranili Josipa Jurkovića. Kad se je situacija raščistila, preživjeli policajci zvali su pomoć no nitko od automobila koji su vozili ka Pušini nije se zaustavio. Naposljetku se je zaustavio jedan biciklist koji je došao iz pravca Humljana, pa jedan automobil s obitelji koji je došao iz pravca Pušine. Vozač automobila otišao je po Hitnu pomoć, koja je uskoro došla. Preživjele su odvezli u bolnicu.Vladimir Grgurić:  Osnovci posjetili spomen-obilježje u Pušini Glas Slavonije. 25. svibnja 2017. . Pristupljeno 24. rujna 2020.